Na podlagi 51. in 62. člena Zakona o stvarnem premoženju države in samoupravnih lokalnih skupnosti (v nadaljevanju ZSPDSLS-1, Ur. list RS, št. 11/18, 79/18, 61/20 - ZDLGPE, 175/20 - ZIUOPDVE, 78/23 - ZUNPEOVE, 78/23 - ZORR, 131/23 - ZORZFS) in 16. člena Uredbe o stvarnem premoženju države in samoupravnih lokalnih skupnosti (Ur. list RS, št. 31/18) Mestna občina Velenje, Titov trg 1, Velenje, objavlja

**JAVNO ZBIRANJE PONUDB**

**za oddajo zemljišča v najem za izvajanje rednega vzdrževanja cest ter drugih storitev**

1. **Uvod**

Namen razpisa je oddati v najem del zemljišča, v lasti najemodajalca, ki predstavlja funkcionalno površino na deponiji – Rudniška cesta bš, Velenje, za izvajanje rednega vzdrževanja cest ter drugih storitev.

1. **Naziv in sedež organizatorja javnega zbiranja ponudb (najemodajalca)**

Mestna občina Velenje, Titov trg 1, 3320 Velenje.

Postopek javnega zbiranja ponudb vodi komisija, ki jo sestavljajo Gašper Koprivnikar, Uroš Burič, Bojan Lipnik, Tjaša Zupančič Bastič (v nadaljevanju: komisija). Organizator javnega zbiranja ponudb lahko zaradi nepredvidljivih dogodkov na katere nima vpliva spremeni sestavo komisije.

1. **Predmet najema**

Predmet najema sta:

* del parcele z ID znakom 964 67/5 v velikosti 2328 m2 in
* del parcele z ID znakom 964 67/8 v velikosti 168 m2 na kateri stoji montažni šotor.

Predmet najema se nahaja na Rudniški cesti bš, Velenje – deponija Premogovnika Velenje.

Obseg predmeta najema je razviden iz grafičnega prikaza, ki je kot priloga sestavni del razpisne dokumentacije.

Na predmetu najema je možnost priključitve na električno in vodovodno omrežje, ki si ga mora urediti najemnik sam.

1. **Izhodiščna najemnina**

Izhodiščna mesečna najemnina za:

* del parcele z ID znakom 964 67/5 znaša 931,20 EUR (brez DDV),
* del parcele 964/67/5, na kateri stoji montažni šotor, pa znaša 252,00 EUR (brez DDV).

Predmet najema se oddaja v celoti.

Najemnina je določena na podlagi Cenitvenega poročila, ki ga je 5. 2. 2025 izdelal sodni cenilec in izvedenec gradbene stroke, Anton Apat, univ. dipl. inž. grad.

V najemnino niso vključeni stroški tekočega vzdrževanja, obratovalni stroški, stroški zavarovanja in nadomestilo za uporabo stavbnega zemljišča, ti stroški so izključno stvar in breme najemnika.

Najemnina je v skladu z 2. točko 44. člena ZDDV-1 oproščena plačila DDV, lahko pa se najemnik in najemodajalec v skladu s 45. členom ZDDV-1 v pogodbi dogovorita, da se od najemnine obračuna DDV po predpisani stopnji.

1. **Pogoji najema**

* Zemljišče se oddaja v najem za nedoločen čas.
* Izbrani ponudnik ne sme oddajati predmeta najema v podnajem brez predhodnega pisnega soglasja najemodajalca.
* Izbrani ponudnik mora sam urediti vse morebitne priključitve na omrežja, ki jih potrebuje za izvajanje svoje dejavnosti in zanje plačevati stroške.
* Izbranega ponudnika, poleg najemnine, bremeni plačilo Nadomestila za uporabo stavbnega zemljišča (letno).
* Izbrani ponudnik se zaveže, da bo sam pridobil vsa morebitna dovoljenja potrebna za nemoteno izvajanje rednega vzdrževanja cest.
* Najemodajalec nima nikakršnih obveznosti do najemnika glede vzdrževanja predmeta najema. Stroški vlaganj najemnika se ne poračunavajo z najemnino. Pred izvedbo investicijskih vlaganj mora najemnik pridobiti soglasje najemodajalca, pri izvedbi vlaganj pa ima najemodajalec pravico do nadzora. Investicijsko vzdrževanje in vlaganje v dejavnost, ki jo bo najemnik opravljal, je izključno stvar in breme najemnika
* Najemnik mora poskrbeti za varnost uvoza in izvoza na predmet najema z ustrezno prometno signalizacijo.
* Preostali deli parcele so v souporabi lastnika, ki mu mora biti omogočen dostop na območje. Najemnik si lahko predmet najema dodatno ogradi.
* Del montažnega šotora je v souporabi – uporabnikom mora biti omogočen dostop in souporaba.
* Ker gre za pridobivalno območje Premogovnika Velenje, mora najemnik upoštevati pogoje za gibanje na tem območju, ki jih izda Premogovnik Velenje.
* Najemodajalec za morebitno nastalo škodo, povzročeno s strani uporabnikov ali tretjih oseb, na predmetu najema ne odgovarja, ampak je izključno stvar in breme najemnika.

1. **Pogoji sodelovanja v postopku javnega zbiranja ponudb za oddajo nepremičnine v najem**
2. Ponudbo lahko predložijo gospodarske družbe ali podjetniki po Zakonu o gospodarskih družbah, ki so registrirani za opravljanje dejavnosti po tem razpisu.
3. Ponudniki resnost svoje ponudbe izkažejo s plačilom varščine, najkasneje do 28. 3. 2025, v višini ene mesečne najemnine, kar znaša 1. 183,20 EUR (brez DDV), na podračun EZR MOV, št.: SI56 SI56 0133 3010 0018 411, sklic SI00 20104-436. Znesek varščine se v nobenem primeru ne obrestuje. Uspelemu ponudniku bo varščina obračunana pri najemnini, neuspelim pa bo vrnjena v roku 15 dni od izbire najugodnejšega ponudnika.
4. Na razpisu lahko sodelujejo ponudniki, ki imajo poravnane vse davke in prispevke.
5. Ponudbo lahko oddajo ponudniki, ki v zadnjih šestih mesecih niso imeli blokade TRR (pravna oseba iz druge države EU mora priložiti potrdila, ki jih izdajo institucije v njeni državi enakovredne institucijam, od katerih se zahteva potrdila za slovenske pravne osebe, če takega potrdila ne more pridobiti, pa lastno izjavo, overjeno pri notarju ali na Upravni enoti, s katero pod kazensko in materialno odgovornostjo izjavlja, da v zadnjih šestih mesecih ni imela blokade TRR).
6. Na javno zbiranje ponudb se lahko odzovejo ponudniki, ki imajo do Mestne občine Velenje poravnane vse obveznosti.
7. Ponudba se bo štela za pravilno in popolno, če bo ponudnik predložil:

* Izpolnjen obrazec Podatki o ponudniku (Priloga št. 1).
* Izpolnjen obrazec Izjava o sprejemu pogojev javnega zbiranja ponudb (Priloga št. 2).
* Parafiran vzorec najemne pogodbe (Priloga št. 3).
* Izpolnjen obrazec Izjava o veljavnosti ponudbe, da ponudba velja še 90 dni od dneva odpiranja ponudb (Priloga št. 4).
* Izpolnjen obrazec Ponudba (Priloga št. 5).
* Izpolnjen obrazec Izjava o resničnosti podatkov (Priloga št. 6).
* Soglasje, da se ponudnik strinja z obdelavo osebnih podatkov (priloga št. 7).
* Dokazilo, da je ponudnik registriran za opravljanje poslovne dejavnosti (izpis iz AJPES-a oziroma ustrezno dokazilo iz države članice EU).
* Potrdilo o plačanih davkih.
* Potrdilo o plačilu varščine.
* Pooblastilo v primeru, da se ponudba poda po pooblaščencu.
* Dokazilo, da prijavitelj v zadnjih šestih mesecih ni imel blokade TRR (izpisek banke ali bonitetno oceno, iz katere je razviden podatek o neblokadi TRR).

Potrdila in dokazila ne smejo biti starejša od 30 dni pred dnevom, ko je ponudnik oddal ponudbo.

Pri javnem zbiranju ponudb ne morejo sodelovati cenilci in člani komisije ter z njimi povezane osebe v smislu sedmega odstavka 51. člena ZSPDSLS-1. Za povezano osebo se štejejo:

* fizična oseba, ki je s članom komisije ali cenilcem v krvnem sorodstvu v ravni vrsti do katerega koli kolena, v stranski vrsti pa do tretjega kolena, ali ki je s članom komisije ali cenilcem v zakonu, zunajzakonski skupnosti, sklenjeni ali nesklenjeni partnerski zvezi ali v svaštvu do drugega kolena, ne glede na to, ali je zakonska zveza oziroma partnerska zveza prenehala ali ne,
* fizična oseba, ki je s članom komisije ali cenilcem v odnosu skrbništva ali posvojenca oziroma posvojitelja,
* pravna oseba, v kapitalu katere ima član komisije ali cenilec delež večji od 50 odstotkov in
* druge osebe, s katerimi je glede na znane okoliščine ali na kakršnemkoli pravnem temelju povezan član komisije ali cenilec, tako da zaradi te povezave obstaja dvom o njegovi nepristranskosti pri opravljanju funkcije člana komisije ali cenilca).

1. **Merila za ocenjevanje ponudb**

Kot najugodnejši ponudnik bo izbran tisti, ki bo ponudil najvišjo mesečno najemnino za predmet najema, ki ne sme biti nižja od izhodiščne mesečne najemnine za predmet najema.

V primeru, da bo podanih več najugodnejših ponudb, bo komisija opravila s temi ponudniki dodatna pogajanja.

1. **Podpis pogodbe**

Najemna pogodba mora biti sklenjena najpozneje v 15 dneh po opravljeni izbiri najugodnejšega ponudnika. Izbranemu ponudniku se najkasneje v roku 5 dni po izbiri pošlje najemna pogodba v podpis. Izbrani ponudnik mora najkasneje v roku 10 dni po prejemu pogodbe le-to podpisati in jo vrniti najemodajalcu, v nasprotnem primeru se šteje, da je od najema odstopil. V tem primeru zapade varščina v korist najemodajalca.

Najugodnejši ponudnik bo pred sklenitvijo najemne pogodbe podpisal pisno izjavo, da ni povezana oseba po sedmem odstavku 51. člena ZSPDSLS-1.

1. **Ustavitev postopka**

Pristojna komisija lahko postopek javnega zbiranja ponudb za oddajo v najem ustavi vse do sklenitve pravnega posla, pri čemer se ponudnikom povrne plačana varščina.

1. **Postopek zbiranja ponudb in izbire najugodnejšega ponudnika**

Javno zbiranje ponudb se izvaja v skladu z ZSPDSLS-1.

Pri izbiri najugodnejšega ponudnika bodo upoštevane le ponudbe, ki bodo izpolnjevale vse razpisne pogoje.

Ponudba bo štela za pravočasno, če bo prispela **do 31. 3. 2025 do 10. ure** na naslov: Mestna občina Velenje, Titov trg 1, 3320 Velenje, z oznako »NE ODPIRAJ – JAVNO ZBIRANJE PONUDB, deponija«. Na zadnji strani kuverte mora biti naveden naziv in naslov ponudnika. Ponudbe lahko ponudniki oddajo v sprejemni pisarni Mestne občine Velenje ali jih pošljejo priporočeno na zgoraj navedeni naslov.

Nepopolne in prepozne ponudbe ne bodo upoštevane.

Odpiranje ponudb bo komisija opravila v sejni sobi št. 505, na naslovu Titov trg 1, Velenje, 31. 3. 2025 ob 14. uri. K odpiranju ponudb lahko pristopi vsak ponudnik oz. njegov pooblaščenec, ki je pravočasno oddal ponudbo. Predstavniki ponudnikov se morajo v primeru prisotnosti pri odpiranju ponudb izkazati z osebnim dokumentom in pooblastilom ponudnika.

Ponudniku, ki ni bil izbran, bo varščina brez obresti vrnjena v 15. dneh po izboru.

1. **Informacije**

Vsa pojasnila v zvezi z najemom in ogledom predmeta najema v času objave javnega zbiranja ponudb, lahko zainteresirani ponudniki dobijo natel. št. 041 563 321 - Uroš Burič, Urad za premoženje in investicije, od ponedeljka do petka med 8. in 12. uro.

Besedilo razpisa, obrazci za pripravo ponudbe ter vzorec najemne pogodbe so objavljeni na spletni strani Mestne občine Velenje (velenje.si, za občane, javne objave in razpisi).

Številka: 4780-0013/2025

Datum: 27. 2. 2025

Mestna občina Velenje

Peter Dermol,župan

*Priloge:*

* *Podatki o ponudniku (Priloga št. 1);*
* *Izjava o resničnosti podatkov, sprejemanju pogojev ter o veljavnosti ponudbe (Priloga št. 2);*
* *Vzorec Najemne pogodba (Priloga št. 3);*
* *Ponudba (Priloga št. 4);*
* *Izjava o nepovezanosti (Priloga št. 5);*
* *Soglasje za obdelavo osebnih podatkov (Priloga št. 6);*
* *Grafični prikaz lokacije (priloga št. 7).*